Minister van seksuele teistering beskuldig ná wildtuinbesoek  Enoch Godongwana, die minister van finansies. (Foto: GCIS) Enoch Godongwana, minister van finansies, het ontken dat hy ŉ werknemer by ŉ hotel in die Krugerwildtuin seksueel geteister het. ŉ Saak van seksuele teistering is by die Skukuza-polisiestasie aanhangig gemaak nadat die minister en sy vrou by ŉ luukse hotel in Skukuza vakansie gehou het. “Dit blyk dat die saak aanhangig gemaak is byna ŉ week nadat die minister sy private besoek aan Skukuza in die Krugerwildtuin afgesluit het,” het sy kantoor in ŉ verklaring gesê. “Die minister is ingelig dat die saak aanhangig gemaak is deur ŉ werknemer by Skukuza wat masseerdienste aan gaste in hul kamer aangebied het.” Godongwana voer egter aan dat hy tydens die beweerde voorval saam met sy vrou in hul kamer was en dat daar dus geen gronde vir die bewerings is nie. “Ek het nog altyd die regte en waardigheid van vroue gehandhaaf en gerespekteer en hierdie bewerings druis in teen dit waarvoor ek staan.” Volgens die minister het hy nog geen amptelike kommunikasie van die polisie ontvang in verband met die klag wat aanhangig gemaak is nie en kan hy nie verdere kommentaar lewer nie.